 E marta e madhe për zgjedhjet paraprake
Zgjedhjet paraprake në më shumë se 12 shtete, të martë më 1 mars, provë jetike për pretendentët presidencialë
Pretendentët demokratë për president Hillary Clinton dhe Bernie Sanders përballen në Karolinën e Jugut të shtunën - prova e parë për kandidatët demokratë në Jug. Ndërkohë pretendentët nga të dyja partitë do të përballen në më shumë se 12 shtete që zhvillojnë zgjedhje paraprake më 1 mars, në të ashtuquajturat "E marta e madhe". Ndërkohë, kandidati republikan, Donlad Trump siguroi dje në një lëvizje të papritur mbështetjen e guvernatorit të Nju Xhersit, Chris Christie, i cili vetëm disa javë më parë, u tërhoq nga gara. Demokratja Hillary Clinton po flirton me votuesit afrikano-amerikanë në Karolinën e Jugut, në provën e parë të garës së demokratëve që ka një përqindje të madhe të votës së kësaj pakice. Rivali Bernie Sanders po mundohet të tërheq gjithashtu votuesit afrikano-amerikanë me ndihmën e aktorëve të shquar si Danny Glover. Sanders është më i përqëndruar në garat e së Martës së Madhe në Mizuri dhe Oklahoma. Pretendentët nga të dyja partitë janë përqëndruar në zgjedhjet e së martës ku sigurohen qindra delegatë. Pretendenti kryesor i republikanëve Donald Trump kryeson anketat e opinionit në disa shtete dhe shpreson të shtojë mbi fitoren e fundit në Nevada. Senatori Marco Rubio shpreson të bëhet rivali kryesor i zotit Trump. Por Rubio vazhdon të ndeshet me senatorin e Teksasit Ted Cruz, që doli i treti në Nevada. Fushatë për të marrë delegatë në garën e së martës po bën edhe guvernatori i Ohajos John Kasich dhe neurokirurgu në pension Ben Carson, të dy të radhitur shumë pas Trumpit.